Культура серыялаў зараз выйшла за звыклыя рамкі баўлення часу. Іншым разам на стварэнне шматсерыйнага фільма патрабуюцца сілы не толькі крэатыўшчыкаў і кінарамеснікаў, але і вузкіх спецыялістаў з іншых сфер: медыцынскіх работнікаў, вучоных, юрыстаў, мастацтвазнаўцаў. Серыяльны асартымент прапаноўвае сюжэты пра постапакаліпсіс, ватыканскія кулуарныя інтрыгі, паранармальныя з’явы, дэтэктыўныя акалічнасці, “лав сторы”, сяброўства, хваробы, гістарычныя ці фантастычныя прыгоды — усё, што заўгодна, усё, што побач з намі ці мы самі — ды наадварот, усё, што для нас толькі загадка ці мара. Прыемна, калі ў большасці выпадкаў сучасны серыял яшчэ і якасна выкананы.